PIMO เผย 2H58 หลังเพิ่มกำลังการผลิตมอเตอร์คาดดันรายได้โตกว่า 10%
PIMO ลุ้นใบรับรองจัดการคุณภาพมาตรฐานของสหรัฐหวังช่วยหนุนส่งออก เผยครึ่งปีหลังเพิ่มกำลังการผลิตมอเตอร์จาก 60,000 ลูกต่อเดือน เป็น 80,000 ลูกต่อเดือน คาดดันรายได้ได้ราว 520-550 ลบ.เติบโตจากปีก่อนกว่า 10% ที่มีรายได้ 489 ลบ.
20 ส.ค. 2558

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยว่า บริษัทได้ดำเนินการขอใบรับรองจัดการคุณภาพมาตรฐาน (UL) ของประเทศสหรัฐอเมริกาอีกจำนวนกว่า 40 รุ่น ซึ่งต้องใช้งบลงทุนประมาณ 20-30 ล้านบาท โดยจะประกาศผลในช่วงไตรมาส 1/59 ซึ่งหากบริษัทผ่านมาตรฐานดังกล่าว จะส่งผลให้สามารถส่งออกมอเตอร์ไปยังประเทศสหรัฐอเมริกาได้
โดยก่อนหน้านี้ผลิตภัณฑ์ของบริษัท ได้รับใบรับรองจัดการคุณภาพมาตรฐาน แล้วจำนวน 7 รุ่น โดยหลังจากการขยายตลาดไปยังต่างประเทศมากขึ้น เน้นประเทศสหรัฐฯ ยุโรป และซาอุดิอาระเบีย บริษัทตั้งเป้าสัดส่วนรายได้ในต่างประเทศในปี 59 แตะ30% จากปีนี้อยู่ที่ประมาณ 20-25% และตั้งเป้ารายได้ 5 ปี (59-63) เติบโตเฉลี่ยปีละไม่ต่ำกว่า 10%
ทั้งนี้ การมีค่าใช้จ่ายพิเศษทั้งในการขอใบรับรองจัดการคุณภาพมาตรฐาน ของสหรัฐอเมริกา และค่าใช้จ่ายในการนำบริษัทเข้าจดทะเบียนในตลาดหลักทรัพย์ฯ ทำให้กำไรสุทธิในไตรมาส 2/58 ลดลง 36.61% จากช่วงเดียวกันของปีก่อนมาอยู่ที่ 6.77 ล้านบาท แต่ในส่วนของรายได้รวม เพิ่มขึ้น 8.87% มาที่ 135.09 ล้านบาท เป็นผลจากการจัดจำหน่ายให้ลูกค้ารายใหม่ทั้งในประเทศ และต่างประเทศเพิ่มขึ้น
ขณะที่ตั้งแต่ช่วงครึ่งปีหลังของปีนี้บริษัทได้เพิ่มกำลังการผลิตมอเตอร์จาก 60,000 ลูกต่อเดือน เป็น 80,000 ลูกต่อเดือน เพื่อรองรับยอดคำสั่งซื้อมอเตอร์สำหรับปั๊มน้ำเพิ่มเติมจากผู้ผลิตรายใหญ่เฉลี่ยเดือนละอีก 16,000 ลูก โดยในปัจจุบันบริษัทใช้กำลังการผลิตเฉลี่ยสูงกว่า 95% ของกำลังการผลิตทั้งหมด
อย่างไรก็ดี หลังจากการเพิ่มกำลังการผลิตแล้ว บริษัทได้เริ่มการส่งสินค้า และจะสามารถรับรู้รายได้ตั้งแต่ไตรมาส 2 ของปีนี้เป็นต้นไป ทำให้ในปีนี้คาดว่าบริษัทจะสามารถสร้างรายได้ได้ราว 520-550 ล้านบาทเติบโตจากปีก่อนกว่า 10% ที่มีรายได้ 489 ล้านบาท